Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 1 Pv 69/15/6606	Lučenec, 29.4.2015
EEČ : 2-47-48-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Lučenec
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
ako otec dcéry XXXXX, nar. XXXXX a syna XXXXX, nar. XXXXX hoci bol podľa právoplatného rozsudku Okresného súdu v XXXXX pod č. XXXXX z 28.02.2012 počnúc dňom 01.02.2011 povinný platiť znížené výživné na dcéru a na syna mesačne v sume 30 % zo sumy životného minima na každé dieťa zvlášť vždy do 15-teho dňa toho ktorého mesiaca vopred k rukám matky detí XXXXX, nar. XXXXX z XXXXX, takto uloženú povinnosť v XXXXX a inde riadne neplnil a za obdobie od 15.02.2012 do 15.02.2015 dlhoval na výživnom celkom 529,80 €,

lebo zanikla trestnosť činu.

Odôvodnenie:
	Uznesením povereného príslušníka OO PZ v XXXXX bolo dňa 16.02.2015 pod č. XXXXX začaté trestné stíhanie a zároveň vznesené obvinenie XXXXX, nar. XXXXX pre prečin zanedbanie povinnej výživy podľa § 207 odsek 1 Trestného zákona, ktorý mal spáchať spôsobom a v rozsahu uvedenom v skutkovej vete vo výrokovej časti tohto uznesenia. 

Poverený príslušník OO PZ po ukončení skráteného vyšetrovania predložil dňa 24.04.2015 vyšetrovací spis spolu s návrhom na zastavenie trestného stíhania zo dňa 23.04.2015, ktorý návrh odôvodnil splnením podmienok ustanovenia § 86 odsek 1 písmeno a) Trestného zákona obvineným. 

Po preskúmaní návrhu a obsahu vyšetrovacieho spisu som z výpovede obvineného XXXXX zo 16.04.2015 zistil, že tento dňa 10.04.2015 uhradil na účet bývalej družky XXXXX sumu vo výške 530,- €, ako zameškané výživné, ďalej dňa 15.04.2015 uhradil ďalšiu sumu výživného vo výške 54,26 € za mesiac apríl 2015. Potvrdenie o uvedených prevodoch predložil.

Svedkyňa - poškodená XXXXX vo výpovedi dňa 20.04.2015 potvrdila vyplatenie dlžnej sumy výživného XXXXX a to dňa 10.04.2015 poukázaním na jej účet dlžnú sumu výživného v sume 530,- € a v mesiaci apríl 2015 vyplatenie výživného vo výške 55,- €. 

Vyplatenie dlžnej sumy výživného vyplýva aj z pripojených dokladov o úhrade obsiahnutých vo vyšetrovacom spise.

Podľa § 86 odsek 1 písmeno a)  Trestného zákona  trestnosť činu zaniká aj vtedy  ak ide o prečin zanedbania povinnej výživy podľa § 207 Trestného zákona, ak prečin nemal trvale nepriaznivé následky a páchateľ svoju povinnosť dodatočne  splnil skôr než  sa  súd odobral na záverečnú poradu. 

Podľa § 215 odsek 1 písmeno h) Trestného poriadku prokurátor zastaví trestné stíhanie ak zanikla trestnosť činu.

	Z uvedeného dôvodu bolo preto potrebné v predmetnej trestnej veci rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Pavel Melo
prokurátor